**Fitarainana**

Taratasy mirakitra fitarainana

Fitarainana mba hoentina hiarovana fiainana

Teny maromaro natambatra hoentina hanairana

Tairina izy ireo mba hanova fomba fisainana

Fisainana mampalahelo satria tsy mba mijery lavitra

Tsy mba mitsinjo ireo taranaka ho avy

Potika ireo ala sy zavaboary na anivon-tany na any amin’ny faritra

Jereo re eh!!!!!! Jereo fa efa “forme grave”

Ekenay hoe manome famatsiam-bola ianareo

Tsy ampy kosa anefa izany raha oharina amin’ny ilavana azy

Hialako tsiny sahady raha somary ampiakam-peo

Fa tsy tsapanareo mihintsy ve hoe: tsy anio ihany ny fiainana eh!!!! fa mbola ao koa ny ho avy

Mampalahelo fa tsy tazana intsony ilay nosy maintso mavana

Indrisy mantsy fa efa lasa nosy mena lasa tany ngazana

Na dia efa faritra harovana aza, mbola misy mitetika ihany ny ala

Hanontaniana amin’izay ireo manam-pahefana amin’ilay tanana dia mahita fomba foana hialana bala

Fa tena zava-doza anie raha toa ka simba ny tontolo iainana

Ho tonga amin’ilay fitenin-jatovo ankehitriny hoe “mbola hisy dikany ve ny fiainana”

Raha tsy misy mantsy ny ala dia ho lany tamingana ireo karazam-biby misy eto amintsika

Raha voakolokolo tsara anefa izy ireny, tonga dia loharanon-karena ho an’ity nosintsika

Raha tsy misy koa anie ny ala dia tsy ho hisy koa ny orana

Ny tany mihamafana ihany, betsaka amin’izao ny olona tsy mahazaka hafanana ka toratorana

Ny toetr’andro miovaova, tsy voavinavina fa sarom-pantarina

Ny tany tsy mahazo rano, tsy mahavokatra intsony izay mba sakafo hohanina

Isika olombelona oah tsy misaina mahakamo

Doratsika ny ala nefa isika ihany no ho faty eto raha tsy hisy ny rano

Mitombo koa anefa ny entona maloto avoakatsika

Inona intsony no hisintona ireny rivotra maloto ireny?

Ireo hazo tokony hisintona azy ara efa no tapahatsika

Tsy afaka mangina fa teren’ny zava-misy dia tsy maintsy miteny

Ny fiarovana ny ala anie ka antoky ny fampandrosoana maharitra. Satria nahoana?

Satria rehefa misy ny rotrak’orona dia afaka hamboly ka tsy ho faty noana

Afaka hisarihana angovo azo avaozina koa ny rano

Angovo hanampiana ny an’ny JIRAMA satria ny azy ireo tsy maharaka ka tapatapaka mahakamo

Ny ala mamatsy atsika rivotra madio

Ny ala mamikitra ny tany tsy ho kaohan’ny riaka

Ilay mandoro ala tena fadio, izay tratra kosa tena sazio

Ny tanjona dia hoe tontolo maintso ny ho an’ireo zanatsika

Mampametram-panontaniana mihintsy fa efa faritra arovana izao dia mbola tapaka ny ala

Le olona amin’ireny faritra ireny ve no beloha sa ireo olona nasaina niandry no tsy miasa tsara?

Manana anjara andraikitra lehibe ny ministeran’ny tontolo iainana sy ny fampandrosoana maharitra manoloana izany rehetra izany

Fa inona anefa no afaka ataony raha tsy ampy ny enti-manana

Ireo tetik’asa maro, fa tsy hahavita zavatra kosa raha tsy ampy ny am-pelan-tanana

Raha mitohy izao tsy firaharahina izao dia ho ratsy ny fiafarany

Koa mba mangataka aminareo tompon’andraikitra sy manam-pahefana voakasika izao raharaha masina izao

Hevero re tompoko izao fitarainana izao

Mamaritra ny ho avy ny taranaka izy ity ka tsy maintsy natao

Omeo fitaovana ary hampitomboy ny vola hatokana ho an’ny ministeran’ny tontolo iainana sy ny fampandrosoana maharitra

Mba ataovy mitovy tsara isaky ny faritra

Harovy ny tontolo iainana mba hitondra ho avy mamiratra ho an’ny taranakao

Hiverina NOSY MAINTSO anie ity tany ngazana!!!!

Masina ny Tanindrazana.

R.M.N. Sylvain